Aleksi Salonen

Aleksi Salonen (s. 3. helmikuuta 1993 Muurame) on suomalainen jääkiekkopuolustaja, joka pelaa Tšekin toiseksi korkeimmalla sarjatasolla 1. česká hokejová ligan Berani Zlínissä. Hän laukoo oikealta.

Ura

Seuraura 
Salonen on JYPin kasvatti. Hän voitti joukkueessa B-nuorten I-divisioonan hopeaa vuonna 2010 ja A-nuorten Suomenmestaruuden vuonna 2011. Kaudeksi 2011–2012 Salonen teki sopimuksen Mestis-joukkue JYP-Akatemian kanssa. Hänen tulokaskautensa toi siellä 44 runkosarjaottelussa tehot 6+10=16, joilla Salonen oli JYP-Akatemian neljänneksi paras pistemies. Toukokuussa 2012 hän teki vuoden mittaisen jatkosopimuksen joukkueen kanssa. 

Salonen teki SM-liigadebyyttinsä JYPissä 7. joulukuuta 2012 Saimaan Palloa vastaan. Hänet merkittiin joukkueen kolmospuolustajapariin Olli Malmivaaran viereen. Salonen sai ottelussa jääaikaa 11.57 minuuttia. Hänen liigauransa avausmaali syntyi Salosen neljännessä ottelussa 5. tammikuuta 2013 ylivoimalla vieraissa SaiPaa vastaan. Hänen tekemä ottelun avausmaali jäi JYPin 0–3-voittoon päättyneen ottelun voittomaaliksi. Salonen palkittiin ottelun Ilta-Sanomien kahden tähden tähtipelaajana. Kaikkiaan hän pelasi kauden aikana SM-liigassa seitsemän runkosarjaottelua tehopistein 1+1=2. Salonen pelasi suurimman osan kaudestaan JYP-Akatemiassa tehden 35 runkosarjaottelussa tehot 5+10=15. Hän oli joukkueen eniten maaleja tehnyt puolustaja Valtteri Kemiläisen kanssa. Siirtotakarajan jälkeen Salonen pelasi kuitenkin lähinnä JYPin liigajoukkueen ja A-nuorten mukana. Hän teki helmikuun aikana A-nuorten SM-liigassa seitsemässä ottelussa tehot 3+5=8 ja palkittiin sarjan kuukauden pelaajana. Helmikuussa 2013 Salonen teki 2+1-vuotisen jatkosopimuksen JYPin kanssa. 

Myös kauden 2013–2014 Salonen vietti vielä suurimmaksi osaksi JYP-Akatemiassa, jonka tehokkain puolustaja hän oli tehoilla 7+15=22. Salonen pelasi JYPin SM-liigajoukkueessa 11 runkosarjaottelua. Hän oli mukana joukkueessa myös suurimman osan European Trophy -turnauksessa, joka päättyi JYPin mestaruuteen. Marraskuussa 2014 JYP käytti Salosen sopimuksessa olleen option ja teki vuoden mittaisen jatkosopimuksen hänen kanssaan.

Kausi 2014–2015 oli Saloselle varsinainen tulokaskausi SM-liigassa ja se toi hänelle 43 runkosarja- ja 12 playoff-ottelussa tehot 2+6=8. Hän voitti kauden päätteeksi SM-pronssia. Salosella oli Mestarien liigassa JYPin paras teholukema (+8). Kesken kauden 2015–2016, tammikuun 2016 lopulla hänen sopimuksensa joukkueen kanssa purettiin Salosen omasta aloitteesta. Salonen kuitenkin vahvisti JYP-Akatemiaa vielä loppukauden ajan Mestiksen karsintasarjassa. Pian purettuaan sopimuksensa JYPin kanssa hän teki Tapparan kanssa loppukauden kattavan sopimuksen. Salonen jäi kuitenkin pieneen rooliin ja mahtui pudotuspeleissä vain kerran joukkueen kokoonpanoon. Hän voitti kauden päätteeksi Suomen-mestaruuden. Toukokuussa 2016 Salonen teki kaksivuotisen jatkosopimuksen Tapparan kanssa.

Salonen otti kaudella 2016–2017 vakituisen roolin Tapparasta ja teki läpimurtonsa SM-liigassa. Hän teki 53 runkosarjaottelussa tehot 5+13=18 ja 18 playoff-ottelussa viisi syöttöpistettä. Salonen voitti kauden päätteeksi Suomenmestaruuden. Kaudella 2017–2018 Salonen jakoi Mestarien liigassa Tapparan sisäisen tehotilaston voiton Tomáš Záborskýn kanssa lukemalla +9. Hän teki SM-liigassa ensimmäisen playoff-maalinsa ensimmäisessä puolivälieräottelussa 21. maaliskuuta 2018 Kalevan Palloa vastaan. Salosen osuma jäi Tapparan 3–2-voittoon päättyneen ottelun ratkaisumaaliksi. Hannu Oksanen valitsi hänet ottelun Alumnien tähtien kakkostähdeksi. Salonen voitti kauden päätteeksi SM-hopeaa.

Kaudeksi 2018–2019 Salonen siirtyi kaksivuotisella sopimuksella Mikkelin Jukureihin. Tammikuun 2019 lopulla hänen sopimuksensa kuitenkin purettiin yhteisymmärryksessä joukkueen ollessa sarjataulukossa toiseksi viimeisenä. Samalla Salonen siirtyi kevääseen 2020 asti ulottuvalla sopimuksella Turun Palloseuraan. Kaudella 2019–2020 hän edusti joukkuetta myös Spengler Cupissa.

Salonen palasi kaudeksi 2020–2021 kaksivuotisella sopimuksella kasvattajaseuraansa JYPiin. Hänet nimettiin joukkueen varakapteeniksi. Salosen kausi osoittautui kuitenkin pettymykseksi, kun hän teki runkosarjassa vain viisi tehopistettä ja Saloselle merkittiin JYP-puolustuksen heikoin teholukema –23. Kaudella 2021–2022 hänen teholukemansa 30 oli koko SM-liigan heikoin. Kauden jälkeen maaliskuussa 2022 JYP vahvisti, että Salonen ei jatka seurassa.

Kaudeksi 2022–2023 Salonen siirtyi vuoden mittaisella sopimuksella monikansallisen ICE Hockey Leaguen itävaltalaisjoukkue Graz 99ersiin. Syyskuussa 2023 hän siirtyi loppukauden 2023–2024 kattavalla sopimuksella Tšekin toiseksi korkeimmalle sarjatasolle 1. česká hokejová ligan Berani Zlíniin.

Maajoukkueura 
Salonen pelasi alle 18-vuotiaiden MM-kilpailuissa vuonna 2011. Yhteensä hän on pelannut kahdeksan nuorten ja 11 poikien maaottelua.

Muuta 
Salosta on verrattu nuorempana Sami Vataseen, jota hän on pitänyt myös esikuvanaan.

Tilastot

Lähteet

Viitteet 

Suomalaiset jääkiekkoilijat
Vuonna 1993 syntyneet
Elävät henkilöt